### Resumé

Forvaltningen ønsker at iværksætte et nyt innovationsprojekt, hvor borgerne i samarbejde med Vejle Kommune udvikler lokale adfærdsregulerende trafikkampagner. Formålet er at adressere henvendelser fra borgere om uhensigtsmæssig trafikadfærd, som ikke nødvendigvis kan løses ved ændringer af infrastrukturen. Projektet vil involvere borgere, lokalråd og foreninger som aktive medskabere og afsendere af kampagner, med støtte fra kommunen til udvikling og produktion af materialer. Der søges om 120.000 kr. fra innovationspuljen til at udvikle konceptet og etablere et tværfagligt team, der skal sikre en effektiv og engagerende kampagneudvikling.

### Sagsfremstilling

Vejle Kommune modtager løbende henvendelser fra borgere, der oplever problemer med hensynsløs eller aggressiv kørsel, for høj hastighed eller generelt uhensigtsmæssig trafikadfærd i deres lokalområde. Ofte viser hastighedsmålinger, vejens udformning og andre forhold, at der ikke er tale om et generelt problem, som kan løses ved ændringer af vejens fysiske udformning. Forvaltningen vurderer derfor, at der er behov for alternative løsninger, som kan påvirke adfærden på de pågældende lokaliteter.

Et potentielt virkningsfuldt værktøj kunne være borgerdrevne trafikkampagner, hvor lokale borgere, foreninger og lokalråd i samarbejde med kommunen udvikler målrettede kampagner, der adresserer trafikadfærden i deres nærområde. Projektet vil give borgerne en aktiv rolle i både udformningen og kommunikationen af kampagnerne, hvilket kan øge effekten, da de lokale afsendere ofte har større gennemslagskraft end generelle, standardiserede kampagner. Samtidig vil borgernes involvering skabe større engagement og ejerskab i forhold til at sikre en hensynsfuld trafikadfærd.

Formålet med projektet er at udvikle et koncept, hvor kommunen sammen med borgerne kan udforme lokale kampagner, hvor både budskaber og visuelle udtryk bliver skabt i tæt samarbejde. For eksempel kan skoleelever være med til at designe plakater eller formulere budskaber, der placeres ved skolerne, eller borgere kan tage ansvar for at sprede kampagner i deres lokalområder. Målet er at udvikle skræddersyede og unikke kampagner, der adskiller sig fra de traditionelle standardplakater, som ofte mister deres gennemslagskraft, fordi de er forudsigelige og generelle.

For at realisere dette koncept vil det være nødvendigt at etablere et tværfagligt team bestående af en trafikekspert, en kommunikationsekspert og en grafiker. Dette team skal samarbejde med borgerne om at skabe effektive kampagner. Trafikeksperten vil bidrage med faglig viden om trafiksikkerhed og adfærdsregulering, mens kommunikationseksperten vil hjælpe med at formulere de rette budskaber i samarbejde med borgerne. Grafikeren vil være ansvarlig for det visuelle design af materialerne. Kommunen vil stå for produktionen af kampagnematerialerne, mens borgerne vil tage del i opsætning af plakater eller uddeling af flyers i deres lokalområde.

Der søges derfor om midler fra innovationspuljen til at udvikle dette koncept og gennemføre pilotprojekter. Midlerne vil blive brugt til at oprette teamet, udvikle konceptet i samarbejde med borgerne og producere de nødvendige materialer til pilotprojekterne.

### Økonomi

Der ansøges om 0,12 mio. kr. fra udvalgets innovationspulje i 2024. Der resterer 0,177 mio. kr. i innovationspuljen inden mødet.

### Klima og resiliensvurdering

Ved at fremme en mere hensynsfuld og ansvarlig trafikadfærd gennem lokale kampagner, kan projektet bidrage til øget tryghed i trafikken. Dette kan få flere borgere til at vælge mere bæredygtige transportformer som gang og cykling, da de vil føle sig mere sikre i trafikken. I 'Grønt visionstillæg til Mobilitetsplanen' er der generelt også et stort fokus på fremme af aktiv transport i kommunen.

### Sagens videre forløb

Sagen skal alene behandles af Teknisk Udvalg.

### Indstilling Teknik- og Miljødirektøren indstiller

**at** udvalget igangsætter det foreslåede projekt, og

**at** udgiften på 0,12 mio. kr. finansieres af Teknisk Udvalgs innovationspulje i 2024.

### Beslutning

Godkendt.

Oda Dahl og Aksel Friis var fraværende.